Edvard Munch

**Edvard Munch** (1863–1944) var en norsk maler, grafiker, tidlig representant for ekspresjonismen og den internasjonalt best kjente norske bildende kunstner.

Munch debuterte i 1883 og produserte store mengder hele livet, rundt  arbeider finnes etter Munch, og han er med det trolig en av verdens mest produktive bildekunstnerne. Han testamenterte rundt  arbeider til Oslo kommune. Munchmuseet på Tøyen åpnet i 1963. Et nytt museum åpnet i Bjørvika i 2021.

## Barndom og bakgrunn

### Slekt
Edvard Munchs far, Christian Munch, nedstammet fra marineoffiseren Søren Rasmussen Munch (død 1748), som deltok i slaget i Dynekilen i 1716. Hans sønn, Christian Munchs farfar, Peter Munch (1740–1802), var sogneprest i Vågå og Land og gift med en halvsøster av dikteren Edvard Storm. 

Peter Munch hadde to sønner. Den ene var Johan Storm Munch, som ble biskop i Kristiansand og var far til dikteren Andreas Munch. Den andre var stiftsprost i Christiania Edvard Storm Munch (1780–1847), far til historikeren Peter Andreas Munch og legen Christian Munch, maleren Edvard Munchs far. Stiftsprost Munch beskrives som en «fin, beleven, kundskabsrig mand». Han hadde vært huslærer hos presten Abraham Pihl i Vang og hos amtmann Severin Løvenskiold på Fossum før han ble språklærer ved Krigsskolen i Christiania og i 1810 giftet seg med den 16 år gamle Johanne Sophie Hofgaard (1791–1860), en datter av Andreas Hofgaard, tidligere sogneprest i Ål i Hallingdal og eier av gården Fornebu i Bærum. Christian og P. A. Munchs mor skildres som «en ualmindelig begavet natur», med et «fremragende konversationstalent» og en sterkt utviklet humoristisk sans. Christian Munch hadde elleve søsken, blant hvilke tre brødre og fire døtre vokste opp. 

Edvard Munchs slekt på morssiden er fra Fredrikstad i Østfold, og noen mener at hans kunstneriske evner først og fremst stammer fra morens slekt. Munch-biografen Atle Næss har pekt på hvordan dette er blitt underkommunisert i litteraturen om Munchs kunstneriske gener.

Det er ulike meninger om uttalen av etternavnet. Ifølge ordbokredaktøren Bjarne Berulfsen «insisterte Edvard Munch på at hans familienavn ble uttalt med *u*». Andre oppgir at han selv uttalte navnet med *o*.

### Familie

Edvard Munch ble født den 12. desember 1863 på Løten i Hedmark, som sønn av Christian Munch fra Christiania og Laura Cathrine Munch (født Bjølstad) fra Fredrikstad. Faren var da militærlege ved militærforlegningen Tofsrudmoen i Løten. I 1864 flyttet familien til Christiania fordi faren fikk stillingen som korpslege ved Akershus slott og festning.

Onkelen P.A. Munch døde før Edvard ble født.

I Christiania flyttet de inn i et hus like ved festningen. Edvards yngre søsken ble født her. De fikk navnene Peter Andreas (1865), Laura Cathrine (1867) og Inger Marie (1868). Han hadde også en eldre søster, Johanne Sophie. Moren var syk, og etter fødslene forventet hun ikke at hun skulle overleve. Den 12. januar 1868 skrev hun et avskjedsbrev til familien. Brevet er til hennes eldste datter, og hun skrev at «vi alle, som Gud så nøye har bundet til hinannen, måtte samles i Himmelen for aldri mer at skilles». Dette brevet ble ofte lest høyt blant de nærmeste i familien.

I 1868 flyttet familien Munch til en ny og bedre leilighet i Pilestredet 30, som den gang lå i utkanten av byen. Her døde Laura Munch den 29. desember 1868. Edvards siste minne om moren var fra dagligstuen hjemme. «Rundt omkring henne stod alle fem. Far gikk opp og ned på gulvet og satte seg og så bort til henne i sofaen. Hun smilte og tårer rant ned kinnene.»

Laura Munchs yngre søster, Karen Bjølstad, som hadde bodd hos familien Munch tidligere, flyttet etter dette inn hos dem.

I 1875 flyttet familien på nytt, denne gang til Grünerløkka. Det var den gang en ny bydel på østkanten, som hovedsakelig ble befolket av industriarbeidere. Faren slet med inntektene, og «at familiens økonomi til tider var svært dårlig, skyldtes nok også korpslegens manglende økonomiske sans, samt at hans bløte hjerte tiet overfor ubemidlede pasienter».

Karen Bjølstad styrte huset, og familien greide å opprettholde en borgerlig standard. Hushjelp var en selvfølge, og familien led heller ingen direkte materiell nød.

I 1877 ble det et nytt dødsfall. Det eldste barnet Johanne Sophie døde av tuberkulose. Selv var Edvard ofte syk i barneårene. Han led av kronisk astmatisk bronkitt og hadde alvorlige anfall av giktfeber og revmatisk feber. På grunn av dette ble det lite skolegang på ham. Om vinteren måtte han i lange perioder holde seg innendørs, og «hjemmet» ble et viktig tema i hans kunst.

## Liv og virke

I november 1880 kom Munch inn på Den kongelige tegneskole, og utpå våren 1881 begynte han på linjen for frihåndstegning, men først samme høst begynte han å følge undervisningen jevnt. Senere kom han inn i modellklassen og fikk der billedhuggeren Julius Middelthun som lærer. Allerede året etter sluttet Munch på tegneskolen, og sammen med en gruppe unge kolleger leide han et atelier ved Karl Johans gate.

Som 19-åring kom Munch inn i bohemmiljøet i Kristiania. I 1882–1883 gikk han på malerskolen til Christian Krohg. På samme tid deltok han også på «Friluftsakademiet» ved Haugfoss i Modum, initiert av Frits Thaulow. Munch malte i denne tiden i en naturalistisk stil, lik mange av malerne han pleide å omgås, men etter hvert brøt han med naturalismen.

I 1883 debuterte Munch med et maleri på Industri- og Kunstutstillingen, og samme år stilte han ut på Kunstnernes Høstutstilling i Kristiania. Høsten 1884 var han sammen med Halfdan Strøm og Jørgen Sørensen på Modum, der han malte «Morgen» (også kalt «Piken på sengekanten»), som ble vist på Høstutstillingen samme år. Bildet ble kjøpt av Frits Thaulow, men befinner seg i dag i Rasmus Meyers Samlinger (Bergen Kunstmuseum). 

Munch beundret Vincent van Gogh både når det gjaldt uttrykksform og arbeidsglød. Det kunstneriske fellestrekket mellom de to ble nevnt i 1890-årene. Munch eksperimenterte mer enn van Gogh som stort sett brukte olje på lerret. Til forskjell fra van Gogh ble Munch anerkjent nesten umiddelbart. Den sveitsiske kunstkritikeren William Ritter var en «motvillig beundrer» av Munch og stilte spørsmål om Munchs verker kunne regnes som kunst. Ritter skrev etter å ha besøkt den store Munch-utstillingen i Praha 1905 at utstillingslokalet «dunster likhus og apotek, (...) sinnssykdom og delirium tremens».

Munch var seks år eldre enn Gustav Vigeland, og det fantes en viss gjensidig interesse og inspirasjon mellom de to. Vigeland skal ha arbeidet med en skrikende figur ett år før Munch laget «Skrik». Munch arbeidet lenge med motivet Menneskeberget som har likhetstrekk med Vigelands monolitt. De to var i Berlin samtidig og bodde flere måneder på samme hotell.

Advokaten og kunstsamleren Harald Nørregaard var en viktig støttespiller for Munch gjennom store deler av livet og var også Munchs advokat, nære venn og en viktig tidlig samler av Munchs malerier. Nørregaard var gift med maleren Aase Nørregaard, som også stod Munch nær. Begge ble flere ganger portrettert av Munch.

### Første utenlandsreise
Maleren Frits Thaulow hadde øye for Munchs talent som maler og gav ham et privat stipend. I 1886 malte han «Det syke barn», «Pubertet» og «Dagen derpå». De to sistnevnte gikk begge tapt i brann, men motivene ble gjentatt i 1890-årene. Våren 1889 arrangerte han sin egen utstilling i Kristiania, sin første separatutstilling som var en sjelden større retrospektiv separatutstilling med 109 malerier og tegninger i Studentersamfundets lille sal i Universitetsgata, som dokumenterte hans utvikling i studietiden. Den var bakgrunnen for at han fikk Statens kunstnerstipendium for å studere modelltegning i Paris. 

Det var likevel først noen år senere han begynte å få en liten skare tilhengere. Hans utstilling i Berlin høsten 1892 vakte stor forargelse og oppsikt. I 1894 kom den første boka om Munch, av Stanisław Przybyszewski, Meier-Graefe, Willy Pastor og dr. Frantz Servaes. I 1899 kjøpte Nasjonalgalleriet «Vår» for kr. .

Et omfattende alkoholforbruk og utagerende oppførsel over tid førte til at han til slutt fikk et nervøst sammenbrudd med syns- og hørselshallusinasjoner. Han lot seg da innlegge på dr. Daniel Jacobsens nerveklinikk i København i 1908, var der i åtte måneder, og ble helt avvendt fra kjøtt, alkohol og tobakk.

### Bofast på Ekely

Fra 1913 til 1916 bodde Munch på Grimsrød på Jeløya i nåværende Moss kommune. Flere malerier kan geografisk stedfestes til Jeløya og andre steder i Østfold. I 1916 kjøpte han eiendommen Ekely i Aker, et tidligere gartneri utskilt fra gården Huseby, nå Jarlsborgveien 14 i Oslo. Der ble Edvard Munch boende til sin død i 1944. Huset og hagen på Ekely var sentrale i hans senere virke som kunstner. Hans eget hus er bakgrunn for mange av hans malerier, og han malte ofte utsikten fra eiendommen, for eksempel «Stjernenatt» (1922–24). Mange selvportretter er malt inne i huset på Ekely, mest kjent er kanskje «Mellom klokken og sengen» fra hans siste år. Det røde uthuset på eiendommen går igjen på mange malerier, og hagen og «skogen» utnyttet han gjerne som motiv eller som bakgrunn for bilder. 

Oslo kommune overtok eiendommen i 1946 og foresto oppførelsen av 44 boliger for kunstnere. Edvard Munchs eget hjem gjennom 28 år ble revet i 1960.

På sin 70-årsdag i 1933 ble Munch tildelt storkorset av St. Olavs Orden.

### Maleren

Munchs virke som maler strekker seg over mer enn 60 år, en periode som er karakterisert som det store hamskiftet i den europeiske kunst. Munch hadde tidligere i sitt liv en realistisk periode, men ble i omkring 1890 påvirket av moderne, antinaturalistiske retninger. Han ble sterkt influert av syntetismen, som ble utviklet av Gauguin og kretsen rundt ham. Rent innholdsmessig er syntetismen nært beslektet med symbolismen. Maleriene var synteser av de sentrale ideene til opphavsmannen, og man arbeidet for en stilisering av formen ved å benytte store uvarierte flater, samtidig som den intense farven ble det avgjørende. Munchs motivkrets er også nært forbundet med hans egne barndomsopplevelser, og med hans heftige bohemliv. Det som karakteriserer maleriene hans er en ladet, konsentrert uttrykkskraft.


File:Munch SelfBurningCigarette.jpg|«Selvportrett med sigarett», 1895, olje ppå lerret, 110,5x85,5 cm, Nasjonalmuseet for kunst, arkitektur og design, Oslo
File:Edvard Munch - Self-Portrait (1895) G0192-59 - Google Art Project.jpg|«Selvportrett med knokkelarm», 1895, litografi, 45,8×31,4 cm, Munchmuseet, Oslo 
File:Edvard Munch - Self-Portrait in Hell - Google Art Project.jpg|«Selvportrett i helvete», 1903, 82x66 cm, Munchmuseet 
File:Edvard Munch, Selvportrett. Mellom klokken og sengen.JPG|«Selvportrett mellom klokken og sengen», 1940–1943, olje på lerret, Munchmuseet


### Somrene i Åsgårdstrand

I 1897 kjøpte Edvard Munch sommersted Nygårdsgrunn i Åsgårdstrand, en enkel fiskerhytte fra slutten av 1700-tallet, med en stor hage vendt ned mot Oslofjorden. Hit kom Munch tilbake nesten hver sommer i mer enn 20 år. «Å gå i Åsgårdstrand er som å gå blant bildene mine – Jeg får slik lyst til å male når jeg er i Åsgårdstrand» (E. Munch).

Verker som «Pikene på broen» (1901), «Melankoli» (1892), «Stemmen» (1892), «Sjalusi» (1895) og mange flere er malt i eller har motiver fra Åsgårdstrand.

Fiskerhytten ble overtatt av Åsgårdstrand kommune i 1944 og fungerer i dag som et eget Munchmuseum. Både huset og inventaret er beholdt slik han selv holdt det.

## Verk

### Billedkunst

«Skrik» (1893; opprinnelig kalt «Fortvilelse») er trolig Munchs mest kjente maleri og blir ansett som ikonet på eksistensiell angst. Som med så mange av verkene hans, malte han flere versjoner av det. Skrik er blant en hel rekke verk i en serie med tittelen *[[Livsfrisen]]*, som Munch satte sammen rundt århundreskiftet. Den berører temaene kjærlighet, angst, kjærlighet og død. 

Alle disse temaene dukker stadig opp igjen i Munchs verker, i malerier som «Det syke barn» (1886), «Vampyr» (1892&ndash;94), «Aske» (1894) og «Pikene på broen». Sistnevnte viser unge kvinnere med skujlte ansikter som stod på en bro, bryggen i Åsgårdstrand. "Broen" er ment metaforisk, som overgang fra ett sted til et annet, eller fra en tilstand til en annen. Her kan man se på broen som overgangen mellom barn og voksen. Studerer en maleriet ser en at speilingen ikke viser det samme som man ser over, det er den fremtid de ikke kjenner. 

Munch portretterte ofte kvinner som sanselige og lidende, eller som uhyggelige, livsoppslukende vampyrer.

Fil:Munch Det Syke Barn 1885-86.jpg|«Det syke barn» («Syk pike»), 1885–86, Nasjonalmuseet for kunst, arkitektur og design, Oslo
Fil:Edvard Munch - Kiss by the window (1892).jpg|«Kyss ved vinduet», 1892, Nasjonalmuseet for kunst, arkitektur og design
Fil:The Scream.jpg|*[[Skrik]]*, 1893, olje, tempera og pastell på kartong, Nasjonalmuseet for kunst, arkitektur og design
Fil:Munch deathSickroom.jpg|«Døden i sykeværelset», 1893, Nasjonalmuseet for kunst, arkitektur og design
Fil:Edvard Munch - Vampire (1893), Gothenburg Museum of Art.jpg|«Vampyr», 1893, Göteborgs konstmuseum
Fil:Edvard Munch - Melancholy (1894).jpg|«Melankoli», 1894, olje på lerret, 72x98 cm, privat eie
Fil:Edvard Munch - Despair (1894).jpg|«Fortvilelse», 1894, 92×72,5 cm, Munchmuseet, Oslo
Fil:MunchDerTagdanach1894.JPG|«Dagen derpå», 1894, Nasjonalmuseet for kunst, arkitektur og design
Fil:Edvard Munch - Anxiety - Google Art Project.jpg|»Angst», 1894, olje på lerret, 94x74 cm, Munchmuseet 
Fil:Edvard Munch - Ashes (1895).jpg|«Aske», 1894, olje på lerret, Nasjonalmuseet for kunst, arkitektur og design
Fil:Edvard Munch - Madonna - Google Art Project.jpg|«Madonna»1894, olje på lerret, Munchmuseet
Fil:Puberty (1894-95) by Edvard Munch.jpg|«Pubertet», 1894–95, olje på lerret, 151,5×110 cm, Nasjonalmuseet for kunst, arkitektur og design
Fil:Edvard Munch - Jealousy 1895.jpg|«Sjalusi», 1895, 67x100,5 cm, Bergen Kunstmuseum
Fil:Edvard Munch - The dance of life (1899-1900).jpg|«Livets dans», 1899–1900, olje på lerret, Nasjonalmuseet for kunst, arkitektur og design
Fil:Edvard Munch - Golgotha (1900).jpg|«Golgata», 1900, olje på lerret, 80x120 cm, Munchmuseet
Fil:Munch Girls on the pier.jpg|«Pikene på broen», 1901, 136x125,5 cm, Nasjonalmuseet for kunst, arkitektur og design
Fil:MunchDerToddesMarat1907.JPG|«Marats død», 1907, Munchmuseet
Fil:Edvard Munch - The Death of Marat II - Google Art Project.jpg|«Marats død II», 1907, olje på lerret, 153x148 cm, Munchmuseet 
Fil:Edvard Munch - The Sun (1911).jpg|«Solen», 1911, olje på lerret, 455×780 cm, Universitetets Aula (Universitetet i Oslo)
Fil:Historien - Edvard Munch.JPG|«Historien», 1916, olje på lerret, Universitetets Aula


### Skrivekunst
Munch skrev både dikt og dramatiske tekster.

Hans diktergjerning fikk oppmerksomhet i nyere tid da musikeren Kari Bremnes i 1993 ga ut platen *[[Løsrivelse (album)|Løsrivelse (Tekster av Edvard Munch)]]* på plateselskapet Kirkelig Kulturverksted. Komponisten Ketil Bjørnstad hadde tonesatt diktene som ble fremført av Bremnes. Bjørnstad og Bremnes utga en ny plate med Munchs dikt i 2013. Den nye platen bar tittelen *Sunrise*.

## Arven etter Edvard Munch

Edvard Munch er begravet på Æreslunden på Vår Frelsers gravlund i Oslo. Arne Durban har utformet bysten på graven. I november 2004 ble hodet på bysten stjålet, men var på plass igjen 14 dager senere. Det antas at det var et «kunststunt». På Krist kirkegård like ved ligger Munchs foreldre begravet, og dessuten søsteren Sofie, som døde da Munch var 14 år gammel.

Etter Edvard Munchs død 23. januar 1944 viste testamentet fra 1940 at hele hans kunstneriske produksjon og alle hans litterære arbeider skulle tilfalle Oslo kommune, mens søsteren Inger skulle arve brevsamlingen og hundre trykk etter eget valg. Hun og en niese fikk også etter datidens målestokk store pengebeløp. Testamentet nevnte intet om eiendommen Ekely eller om innbo og løsøre i husene, og alt dette tilfalt derfor arvingene. Ekely ble solgt til Oslo kommune i 1946. 
### Til Oslo kommune

Opprinnelig ønsket han å testamentere kunsten til staten. Etter den tyske invasjonen i 1940 var han bekymret for at okkupasjonsmakten dermed skulle overta arven. Han kontaktet advokat, og 18. april 1940 testamenterte han arven i stedet til Oslo kommune. I januar 1944, kort før han døde, skal han ha forsøkt å endre testamentet etter at Oslo kommune var overtatt av nazister. På den tiden var det vanlig at en takstnemnd skulle gjennomgå boet. Sorenskriveren utnevnte blant andre Jean Heiberg og Sigurd Willoch til nemnden, begge var antinazister, mens Søren Onsager ble fortørnet over å bli vraket. Etter takseringen ble bildene fraktet til Dikemark sykehus der de ble oppbevart til krigen var over. Det er uvisst om Terboven kjente til evakueringen. 

Flere ledende tyskere, blant annet Joseph Goebbels, likte Munchs kunst, selv om den offisielt ikke var i nazistenes stil; noen av Munchs havnet i 1937 i utstillingen av «entartet» kunst. Munchs bilder svarte ikke til idealet om «germansk» kunst. Før krigen hadde han avvist tilnærmelser fra NS, og under okkupasjonen avviste han Tore Hamsuns fremstøt på vegne av okkupasjonsmakten. Vinteren 1940 ble kunsten i Nasjonalgalleriet evakuert av frykt for krig, mens bilder Munch hadde hånd om sto tilfeldig rundt omkring i huset på Ekely.

Tanken om et Munch-museum på eiendommen var tidlig fremme, men huset ble i stedet revet i 1960 for å anlegge en parkeringsplass. Han fikk i stedet sitt museum i Tøyengata 53 på Tøyen i Oslo, ferdig til hans hundreårsjubileum i 1963. 

Munchs testamentariske gave til Oslo omfattet rundt  malerier,  grafiske blad,  tegninger og seks skulpturer, hans grafiske trykkplater, foruten en del andre gjenstander. Disse gikk inn i samlingene til Munchmuseet og utgjør mer enn halvparten av Munchs samlede produksjon. Nåverdien av hans gave er anslått til flere titalls milliarder kroner. I museets magasiner oppbevares rundt 900 malerier som sjelden blir fremvist fordi de er i dårlig forfatning, er lite etterspurt fordi de er varianter av mer kjente versjoner av samme motiv, eller er av skissemessig, uferdig karakter.

### Forskning
Edvard Munchs etterlatte skriftlige materiale, deriblant brev, notater, utstillingslisteer og litterære tekster er tilgjengeliggjort på internett.

Omfanget av tekstmaterialet etter Edvard Munch beregnes til ca.  sider tekst og består av alt fra litterære dagbøker, brev og brevutkast til utstillingslister og notater. Munch-museet eier ca. 90 % av dette materialet.

### Andre minner
Foruten Arne Durbans byste på gravplassen, er Norges hittil eneste statue av Edvard Munch reist i Kragerø i 1998, på det stedet der Munch malte «Solen». Statuen, utført av Per Elsdorf, er i bronse og viser Munch i helfigur. Munch har fått Edvard Munchs vei oppkalt etter seg på Ellingsrud i Oslo. I 2015 åpnet Edvard Munch videregående skole i Oslo.

Ni av Munchs verk er gjengitt på norske frimerker. Først fire litografi i anledning hans 100-årsjubileum i 1963. Ved 150-årsjubileet i 2013 ble utsnitt fra 4 malerier gjengitt sammen med et utsnitt fra veggmaleriet «Solen» i Universitetets aula. De fire maleriene var «Selvportrett foran husveggen», «Det syke barn», «Madonna», og «Skrik».

Fil:NK545 Norwegian stamp Edvard Munch self portrait.jpg|Litografiet «Selvportrett med knokkelarm» (1895) på frimerke i 1963
Fil:Norwegian stamp NK546 Munch.jpg|Litografiet «Fruktbarhet» (1900) på frimerke i 1963
Fil:Norwegian stamp NK547 Munch.jpg|Litografiet «De ensomme» (1899) på frimerke i 1963
Fil:Norwegian stamp NK548 Munch.jpg|Litografiet «Pigene på bryggen» (1918) på frimerke i 1963


### Filmer
* *[[Edvard Munch (TV-film)|Edvard Munch]]*, (1974) av Peter Watkins tar for seg Edvard Munchs ungdomstid og tidlige karriere.
* *[[Det var en gang en gutt som het Edvard]]*, (1989/1990) av Sverre Krüger og Ingrid Bjørnstad tar for seg Edvard Munchs gutteår.
* *[[Munch (2023)|Munch]]*, (2023) av Henrik Martin Dahlsbakken tar for seg ulike perioder av Edvard Munchs liv.

## Litteratur
* Jens Thiis (1933): *Edvard Munch og hans samtid*, Gyldendal Norsk Forlag
* Rolf Stenersen (1945) (nyutg. 1994): *Edvard Munch. Nærbilde av et geni*, Sem og Stenersen
* 
* 
* Marit Lande (1996): *Edvard Munch – Mannen bak mytene*
* Gerd Woll (2001): *Edvard Munch. The Complete Graphic Works*, Harry N. Abrams / Munch-Museet
* Arne Eggum (2003): *[[Edvard Munch: Malerier, Skisser Og Studier]]*, J. M. Stenersens forlag (Rikt illustrert) 
* Magne Bruteig (2004): *Munch – Tegneren*, Aschehoug
* Bodil Stenseth (2004): *Pakten. Munch – en familiehistorie*, H. Aschehoug & Co
* Woll, Gerd m.fl. (2008): *Edvard Munch. Samlede malerier*, Cappelen Damm
* Åse Krogsrud (2012): Munchs første strek. Dokumentasjon om barne- og ungdomsår på «Engelhaug», Orpheus Publishing
* Stein Erik Lunde: *Biografien om Edvard Munch: livets dans* illustrert av Steffen Kverneland, 2013 ISBN 978-82-05-43590-2
* Steffen Kverneland: *[[Munch (tegneserie)|Munch]]*, tegneseriebiografi utgitt 2013
* Ivo de Figueiredo: *Stormen*, en biografi om Edvard Munch, bind 1, H. Aschehoug & Co, 2023
* Ivo de Figueiredo: *Stormen*, en biografi om Edvard Munch, bind 2, H. Aschehoug & Co, 2024

## Referanser


## Eksterne lenker
* 
* 
*  Munchmuseet
*  eMunch.no – Edvard Munchs tekster digitalt arkiv
*  Oversikt over gallerier og museer som har Munchs bilder
*  Edvard Munch – Fjernsynsfilm i to deler fra 1974, i NRK TV